 NA XINHUA LILONGWE, MALAWI IDADI ya watu waliofariki katika nchi kadhaa kusini mwa Afrika kutokana na Kimbunga “Ana” imefikia 100, kulingana na takwimu zilizotolewa jana na Idara ya Kitaifa ya Kutabiri Hali ya Hewa ya Malawi. Kimbunga hicho kilianzia nchini Malawi mnamo Jumanne wiki iliyopita na kusambaa katika nchi kadhaa zikiwemo Msumbiji, Zimbabwe, Madagascar na Afrika Kusini. Hapo jana, idara hiyo ilisema jumla ya watu 32 wamethibitishwa kufariki nchini humo. Watu 48 wamethibitishwa kufariki nchini Madagascar huku wengine 11 wakifariki Msumbiji. “Kufikia leo watu 32 wamethibitishwa kufariki, 147 kujeruhiwa huku watu 20 wakiwa hawajulikani waliko,” ikaeleza idara hiyo kwenye taarifa. Idara hiyo ilisema kuwa kati ya watu 20 ambao hawajulikani waliko, 19 wanatoka katika eneo la Chikwawa huku mmoja akitoka katika eneo la Mwanza. Ilisema kuwa kwa jumla nyumba 187, 930 zimeharibiwa huku watu 845, 685 wakiachwa bila makao. Wilaya za Chikwawa na Nsanje ndizo zimeathiriwa zaidi na kimbunga hicho. Mvua kubwa iliyoandamana na pepo kali iliripotiwa kusababisha maafa miongoni mwa watu na wanyama. Kando na majengo, mvua hiyo pia imeharibu mimea na mitambo ya kusambaza umeme. HALI YA DHARURA Tayari Rais Lazarus Chakwera ametangaza hali ya dharura katika wilaya 15 na kuomba misaada ya dharura kutoka kwa jamii ya kimataifa. Kutokana na wito huo, mashirika kadhaa ya misaada kama Concern Worldwide, Shirika la Msalaba Mwekundu la Malawi (MRCS), Partners in Health, Feed the Children kati ya mengine yameanza kuwasilisha misaada ya kibinadamu. Serikali ilisema imetoa tani 1,000 za mahindi, unga, maharagwe na chumvi kuwasaidia waathiriwa na watu wanaoishi katika kambi za muda. Juhudi za kuwatafuta waathiriwa zaidi zinaendelea. Serikali imesema imebuni kambi 44 za dharura kuwasaidia watu walioathiriwa na kimbunga, hasa wale walioachwa bila makao. Nchini Zimbabwe, Mkurugenzi wa Idara ya Kusimamia Usalama wa Jamii nchini humo, Nathan Nkomo, aliliambia gazeti la ‘Sunday Mail’ kwamba kimbunga hicho kimesababisha uharibifu katika wilaya 13 na mikoa minne. Hata hivyo, hakuna maafa wala majeruhi yaliyoripotiwa. “Tathmini inaonyesha kuwa kimbunga hicho kiliathiri mikoa ya Mashonaland na Manicaland. Uchunguzi wa mwanzo unaonyesha kuwa zaidi ya nyumba 280 ziliharibiwa,” akasema. Nchini Msumbiji, kimbunga hicho kinakisiwa kuharibu zaidi ya makazi 10,000 zikiwemo shule na hospitali. Mvua kubwa imeendelea kunyesha nchini humo, hali ambayo imeongeza kiwango cha mafuriko. Waziri Mkuu Carlos Agostinho do Rosario alisema changamoto inayoikumba nchi yake ni kubwa sana. “Taifa hili huwa halichangii sana athari za mabadiliko ya hali ya hewa. Hata hivyo, ni kinaya kwamba sisi ndio waathiriwa wakuu,” akasema. Aliliomba Shirika la Umoja wa Mataifa kuhusu Watoto (UNICEF) kuwatuma wafanyakazi zaidi ili kuwasaidia zaidi ya watu 45,000 walioathiriwa na kimbunga hicho. Mshirikishi Mkuu wa Umoja wa Mataifa (UN) nchini humo, Myrta Kaulard, alisema watu hao wanahitaji msaada wa dharura. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  